עשרות תלמידי ישיבה ואברכים נענו לקריאת הגאב"ד וחברי בד"צ 'העדה החרדית' ויצאו להשתתף בחיפושים ביער ירושלים אחר תלמיד הישיבה אהרון סופר הנעדר.

כזכור, אהרון סופר בן ה-23 נראה לאחרונה ביום שישי בסביבות השעה 12:00 ביער ירושלים, שם טייל עם חברו עד שנעלם.

הבוקר, סובבו רמקולים ברחובות ירושלים וקראו לבחורים ואברכים להשתתף בחיפושים אחר הבחור "מטעם הגאב"ד והבד"צ".

מאיר אקר מתנדב ארגון זק"א, סיפר ל"כיכר השבת" כי "החיפושים נמצאים בעיצומם. במהלך הלילה הצטרפו לחיפושים תלמידי ישיבה וחברים. הבוקר החיפושים התחדשו בעוצמה גדולה יותר. מדובר בעשרות אנשים שמחפשים אחריו".

תיאורו על פי המשטרה: מבנה גוף צנום, גובהו 1.75 מ׳, זקן ג'ינג'י קצוץ, מרכיב משקפיים. לובש מכנסיים שחורים, חולצה לבנה וכיפה שחורה.

במשטרה מבקשים מכל היודע דבר על מקום הימצאו או יכול לסייע באיתורו, להתקשר למשטרת ירושלים בטלפון 02-5391520, או למוקדי 100 בתחנות המשטרה ברחבי הארץ.